CELEX: 52017DP0459
Language: el
Date: 2017-11-30 00:00:00
Title: Απόφαση του Ευρωπαϊκού Κοινοβουλίου της 30ής Νοεμβρίου 2017 σχετικά με την αίτηση άρσης της ασυλίας της Ana Gomes (2017/2096(IMM))

4.10.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 356/137
            
         
      P8_TA(2017)0459
      Αίτηση άρσης της ασυλίας της Ana Gomes
      Απόφαση του Ευρωπαϊκού Κοινοβουλίου της 30ής Νοεμβρίου 2017 σχετικά με την αίτηση άρσης της ασυλίας της Ana Gomes (2017/2096(IMM))
      (2018/C 356/19)
      
         Το Ευρωπαϊκό Κοινοβούλιο,
      
                  —
               
               
                  έχοντας υπόψη την αίτηση άρσης της ασυλίας της Ana Gomes, που διαβίβασε η μόνιμη αντιπροσωπεία της Πορτογαλίας στην Ευρωπαϊκή Ένωση και υπογράφεται από τον αντιεισαγγελέα της Πορτογαλικής Δημοκρατίας, στις 30 Μαΐου 2017, σε συνάρτησε με την εκκρεμούσα ποινική διαδικασία ενώπιον της γενικής εισαγγελίας του περιφερειακού δικαστηρίου του Peso da Régua — περιφέρεια της Vila Reale (αριθ. αναφ. NUIPC 430/16.6T9LSBP), και η οποία ανακοινώθηκε στην ολομέλεια στις 12 Ιουνίου 2017,
               
            
                  —
               
               
                  έχοντας ακούσει την Ana Gomes, σύμφωνα με το άρθρο 9 παράγραφος 6 του Κανονισμού του,
               
            
                  —
               
               
                  έχοντας υπόψη το άρθρο 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της πράξης της 20ής Σεπτεμβρίου 1976 σχετικά με την εκλογή των μελών του Ευρωπαϊκού Κοινοβουλίου με άμεση και καθολική ψηφοφορία,
               
            
                  —
               
               
                  έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010, 6 Σεπτεμβρίου 2011 και 17 Ιανουαρίου 2013 (1),
               
            
                  —
               
               
                  έχοντας υπόψη το άρθρο 157 παράγραφος 2 του Συντάγματος της Πορτογαλικής Δημοκρατίας και του άρθρο 11 του καθεστώτος των βουλευτών της Συνέλευσης της Πορτογαλικής Δημοκρατίας,
               
            
                  —
               
               
                  έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
               
            
                  —
               
               
                  έχοντας υπόψη την έκθεση της Επιτροπής Νομικών Θεμάτων (A8-0363/2017),
               
            
                  Α.
               
               
                  λαμβάνοντας υπόψη ότι εισαγγελέας της Πορτογαλικής Δημοκρατίας στην περιφέρεια Vila Real, της γενικής εισαγγελίας του περιφερειακού δικαστηρίου του Peso de Régua, υπέβαλε την αίτηση άρσης της ασυλίας της Ana Gomes, σε σχέση με τις δηλώσεις της κ. Gomes στο πλαίσιο συνέντευξης στην εφημερίδα Diàrio de Noticias, η οποία δημοσιεύτηκε από την εν λόγω εφημερίδα στο διαδίκτυο στις 29 Απριλίου 2016· λαμβάνοντας υπόψη ότι η αίτηση αυτή υποβλήθηκε, προκειμένου να καταστεί δυνατή η άσκηση ποινικής δίωξης κατά της κ. Gomes ώστε η ίδια να έχει τη δυνατότητα να ακουστεί στο πλαίσιο της αυτής της διαδικασίας·
               
            
                  Β.
               
               
                  λαμβάνοντας υπόψη ότι το άρθρο ανέφερε πληροφορίες για έρευνες σε σχέση με τα ναυπηγεία της Viana, και ότι η κ. Gomes δήλωσε, αναφερόμενη στην πώληση, ότι: «Αυτό αποτελεί ένδειξη ότι κάτι αρχίζει να κινείται σε μία υπόθεση κατάφωρης διαφθοράς» και ότι κατά την άποψή της, το οχηματαγωγό Atlântida πωλήθηκε «έναντι πινακίου φακής»·
               
            
                  Γ.
               
               
                  λαμβάνοντας υπόψη ότι τα καταγγελλόμενα περιστατικά, συνιστούν, θεωρητικά, τρία αδικήματα που διαπράχθηκαν σε βάρος δύο πολιτικώς εναγόντων από την κ. Gomes, ήτοι τα αδικήματα της δυσφήμησης εις βάρος οργανισμού, υπηρεσίας ή νομικού προσώπου, τα οποία προβλέπονται και τιμωρούνται σύμφωνα με το άρθρο 187, παράγραφος 1 και παράγραφος 2 στοιχείο α), το άρθρο 183 παράγραφος 2 του ποινικού κώδικα, και τα οποία επισύρουν ποινή φυλάκισης έως δύο έτη ή χρηματική ποινή που αντιστοιχεί σε όχι λιγότερο από 120 ημέρες.
               
            
                  Δ.
               
               
                  λαμβάνοντας υπόψη ότι, σύμφωνα με το άρθρο 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, τα μέλη του Ευρωπαϊκού Κοινοβουλίου δεν υπόκεινται σε έρευνα, κράτηση ή δίωξη για γνώμη ή ψήφο δοθείσα κατά την άσκηση των καθηκόντων τους·
               
            
                  Ε.
               
               
                  λαμβάνοντας υπόψη ότι το άρθρο 5 του Κανονισμού ορίζει ότι, το Κοινοβούλιο, κατά την άσκηση των εξουσιών του σχετικά με τα προνόμια και τις ασυλίες, ενεργεί με σκοπό τη διατήρηση της ακεραιότητάς του ως δημοκρατικής νομοθετικής συνέλευσης και τη διασφάλιση της ανεξαρτησίας των βουλευτών του κατά την άσκηση των καθηκόντων τους·
               
            
                  ΣΤ.
               
               
                  λαμβάνοντας υπόψη ότι το Δικαστήριο της Ευρωπαϊκής Ένωσης απεφάνθη ότι μία δήλωση που διατυπώθηκε από βουλευτή εκτός του Ευρωπαϊκού Κοινοβουλίου μπορεί να συνιστά γνώμη εκφρασθείσα κατά την άσκηση των καθηκόντων του σύμφωνα με το άρθρο 8 του Πρωτοκόλλου αριθ. 7, όταν υπάρχει μια υποκειμενική εκτίμηση, η οποία συναρτάται άμεσα και προδήλως με την άσκηση των καθηκόντων του εν λόγω βουλευτή στο Ευρωπαϊκό Κοινοβούλιο, αποδίδοντας, ως εκ τούτου, σημασία όχι στον τόπο όπου έγινε η δήλωση, αλλά στη φύση και στο περιεχόμενο αυτής·
               
            
                  Ζ.
               
               
                  λαμβάνοντας υπόψη ότι, στις μέρες μας, ο πολιτικός διάλογος διεξάγεται ολοένα και περισσότερο εκτός των χώρων του Κοινοβουλίου δια μέσου ολόκληρου του φάσματος των μέσων επικοινωνίας που καλύπτει από τα δελτία Τύπου και τις συνεντεύξεις, μέχρι τα ιστολόγια και το διαδίκτυο·
               
            
                  Η.
               
               
                  λαμβάνοντας υπόψη ότι οι δηλώσεις στις οποίες προέβη η κ. Gomes στο πλαίσιο της εν λόγω συνέντευξης διατυπώθηκαν κατά την άσκηση των καθηκόντων της ως μέλους του Ευρωπαϊκού Κοινοβουλίου, και συγκεκριμένα στο πλαίσιο των αρμοδιοτήτων που απορρέουν από τον ρόλο της ως αντιπροέδρου της εξεταστικής επιτροπής που είναι επιφορτισμένη με τη διερεύνηση καταγγελιών σχετικά με παραβάσεις και κακοδιοίκηση κατά την εφαρμογή της ενωσιακής νομοθεσίας όσον αφορά τη νομιμοποίηση εσόδων από παράνομες δραστηριότητες, τη φοροαποφυγή και τη φοροδιαφυγή·
               
            
                  Θ.
               
               
                  λαμβάνοντας υπόψη ότι οι δηλώσεις της κ. Gomes σχετίζονται άμεσα με τις δηλώσεις στις οποίες προέβη κατά το τηλεοπτικό πρόγραμμα «TVI24- Cara a Cara — Ana Gomes versus Carlos Abreu Amorim», που μεταδόθηκε στις 29 Νοεμβρίου 2013, και για τις οποίες το Ευρωπαϊκό Κοινοβούλιο υπερασπίστηκε την ασυλία της (2)·
               
            
                  Ι.
               
               
                  λαμβάνοντας υπόψη ότι οι δηλώσεις της κ. Gomes εμπίπτουν στο πλαίσιο της δραστηριότητάς της στο Ευρωπαϊκό Κοινοβούλιο·
               
            
               
                  1.
               
               
                  αποφασίζει να μην άρει την ασυλία της Ana Gomes·
               
            
               
                  2.
               
               
                  αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην αρμόδια αρχή της Πορτογαλικής Δημοκρατίας και στην Ana Gomes.
               
            
         (1)  Απόφαση του Δικαστηρίου, της 12ης Μαΐου 1964, Wagner/Fohrmann και Krier 101/63, ECLI:EU:C:1964:28· απόφαση του Δικαστηρίου, της 10ης Ιουλίου 1986, Wybot/Faure και άλλων 149/85, ECLI:EU:C:1986:310· απόφαση του Δικαστηρίου, της 15ης Οκτωβρίου 2008, Mote/Parlement T-345/05, ECLI:EU:T:2008:440· απόφαση του Δικαστηρίου, της 21ης Οκτωβρίου 2008, Marra/De Gregorio και Clemente C-200/07 και C-201/07, ECLI:EU:C:2008:579· απόφαση του Δικαστηρίου, της 19ης Μαρτίου 2010, Gollnisch/Parlement T-42/06, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, Patriciello C-163/10, ECLI:EU:C:2011:543· απόφαση του Δικαστηρίου, της 17ης Ιανουαρίου 2013, Gollnisch/Parlement, T-346/11 και T-347/11, ECLI:EU:T:2013:23.
      
         (2)  Απόφαση του Ευρωπαϊκού Κοινοβουλίου, της 13ης Νοεμβρίου 2014, σχετικά με την αίτηση άρσης της ασυλίας της κ. Ana Gomes (ΕΕ C 285 της 5.8.2016, σ. 19).